open-index/open-wikipedia-markdown huggingface dataset:
הבן של רמבו

"**הבן של רמבו**" (באנגלית: **Son of Rambow**) הוא סרט התבגרות ודרמה-קומי בריטי, בבימויו של גארת' ג'נינגס ובהשראת הסרט "משחק הדמים" משנת 1982. 

הסרט הוקרן בבכורה ב-22 בינואר 2007 בפסטיבל סאנדנס. מאוחר יותר הוא הוצג בפסטיבל הסרטים של ניופורט ביץ', פסטיבל הסרטים הבינלאומי של סיאטל, פסטיבל הסרטים הבינלאומי בטורונטו, פסטיבל הסרטים של גלאזגו ובפסטיבל הסרטים של לונדון. 

הסרט יצא לאקרנים בבריטניה ב-4 באפריל 2008 ויצא לאקרנים בהקרנה מוגבלת בארצות הברית ב-2 במאי 2008. בישראל הוא הוקרן לראשונה ב-14 באוגוסט 2008.

## עלילה
הסרט מתרחש בקיץ בבריטניה במהלך כהונתה של מרגרט תאצ'ר כראש ממשלת הממלכה המאוחדת, הוא סיפור התבגרות על שני תלמידי בית ספר (וויל&לי) בבריטניה בניסיונותיהם ליצור סרט חובבני בהשראת הסרט "משחק הדמים". 

## שחקנים

* ביל מילנר – **וויל פראודפוט**, ילד חולמני, תמים ועדין בעל דמיון עשיר
* ויל פולטר – **לי קרטר**, ילד חצוף, עבריין קטן שהפך לאימת המורים. לי מרוויח כסף מהצד בשכפול עותקים של סרטים אותם הוא מצלם בסתר בבתי הקולנוע במצלמת הווידאו של אחיו
* ניל דאג'ן – **האח ג'ושוע**
* אדם גודלי – מנהיג הקהילה הדתית
* ג'סיקה היינס – **מארי פראודפוט**, אימו של וויל
* אנה וינג – **סבתא**
* צ'ארלי ת'ריפט – **דאנקן מילר**
* צופיה ברוקס – **טינה**
* טלולה אוונס – **ג'ס פראודפוט**
* ז'ול סיטרוק – **דידייה רבול**
* אד וסטוויק – **לורנס קרטר**, אחיו הגדול של לי
* אריק סייקס – **פרנק**
* אייסה באטרפילד – ילד בכיתה
* אדם בקסטון – מורה לכימיה
* פול ריטר – מורה לגאוגרפיה 
* אדגר רייט – מורה

## ראו גם
*רמבו

## קישורים חיצוניים
* 

קטגוריה:סרטי התבגרות בריטיים
קטגוריה:סרטים בצרפתית
קטגוריה:סרטים על קולנוע
קטגוריה:לונדון בקולנוע
קטגוריה:סרטי דרמה קומית
קטגוריה:סרטי 2007
NGC 5253

**NGC 5253** היא גלקסיה לא-סדורה ננסית שנמצאת בקבוצת הכוכבים קנטאור, קרוב לגבול עם קבוצת נחש מים, במרחק של כ-11.6 מיליון שנות אור ממערכת השמש, ושייכת לקבוצת קנטאור A.

## היסטוריה
לגלקסיה בהירות נראית מדרגה 10.5 והיא התגלתה ב-15 במרץ 1787 על ידי האסטרונום ויליאם הרשל, שכלל אותה בקטלוג הערפיליות השני שלו תחת הציון **II 638** ותיאר אותה כ"בהירה למדי, קטנה וללא צורה סדורה". בנו, ג'ון הרשל, הכניס אותה לקטלוג הערפיליות שפרסם בשנת 1847 תחת הציון **h.3526** ולקטלוג הכללי של ערפיליות וצבירי כוכבים תחת הציון **GC 3620**. ג'ון דרייר הכניס אותה לקטלוג הכללי החדש תחת הציון NGC 5253, כשהיא מתוארת כבהירה, גדולה למדי, מאורכת בכיוון צפון-מזרח - דרום-מערב ונעשית בהירה יותר באופן חד במרכזה. 

## תצפית
הגלקסיה נמצאת כ-6.5 מעלות מצפון-מזרח לכוכב ι בקנטאור וכ-7.3 מעלות מצפון-מערב לכוכב מנקנט. כ-1.8 מעלות מצפון-צפון-מערב לה נמצאת גלקסיית גלגל הרוח הדרומית ששייכת גם כן לאותה קבוצת גלקסיות. למרות הקרבה הנראית של שתי הגלקסיות, מרחקן משביל החלב שונה וגלקסיית גלגל הרוח הדרומית נמצאת למעשה כ-4 מיליון שנות אור רחוק יותר מ-NGC 5253. מרחקה של NGC 5253 משביל החלב דומה למרחקה של קנטאור A ולכן ייתכן שהיא למעשה שייכת לתת-קבוצת קנטאור A ולא לתת-קבוצת M83.

## מאפיינים
הגלקסיה נראית מאורכת למדי ואורכה הזוויתי הוא כ-5 דקות קשת, שממרחקה שקול לקוטר של כ-16,880 שנות אור, כשישית מקוטר שביל החלב. מסתה מוערכת בכ- מסות שמש, כ-1.5% ממסת שביל החלב. גודלה ומסתה מסווגים אותה על הגבול בין גלקסיה לא סדורה "רגילה" וגלקסיה לא סדורה ננסית, אך בדרך כלל היא מסווגת כננסית או כ"קומפקטית". מרכזה של NGC 5253 עשיר מאוד באבק וגז ומתרחשת בו יצירת כוכבים חדשים אינטנסיבית בקצב שמגיע לפי 10 מקצב יצירת כוכבים חדשים בענני האבק והגז שבשביל החלב. כתוצאה מכך מרכז הגלקסיה עשיר בצבירי כוכבים צעירים, מסיביים וחמים מאוד שנותן לו גוון כחלחל. חלק מהצבירים צעירים מאוד וגילם מוערך בין מיליון ל-15 מיליון שנים בלבד, כאשר הגדולים שבהם מגיעים למסות של 10,000 עד 250,000 מסות שמש. הכוכבים המסיביים ביותר בצבירים מגיעים למסה של יותר מ-100 מסות שמש ויוצרים קרינה על-סגולה חזקה ורוחות שמש מהירות מאוד, שעל פי ההרחבה הספקטרלית של קרינת הכוכבים, מגיעה למהירות של 1,200 קילומטר בשנייה. מדידות של הקרינה הנפלטת ממרכז הגלקסיה בגלי רדיו העלו שבליבת הגלקסיה יש אזור H II קטן בקוטר של פחות מ-6 שנות אור שהיינון של המימן שבו מתאים לקרינה העל-סגולה שנוצרת מכ-1,200 כוכבים מסוג ספקטרלי O. לפי המדידות ברדיוס של כ-75 שנות אור מסביב למרכז הגלקסיה יש כ-7,000 כוכבים מסוג O, כך שאם התפלגות הכוכבים האחרים באותה הסביבה דומה לזו של אזורי H II אחרים, אז יש בליבת הגלקסיה בין מיליון לשני מיליון כוכבים. בעבר הועלו השערות שיצירת הכוכבים החריגה בגלקסיה נובעת מאינטראקציה עם גלקסיה מסיבית אחרת, אך NGC 5253 רחוקה מכל גלקסיה גדולה אחרת ולא סביר שבמיליוני השנים האחרונות עברה בסמוך לאחת מהן. הסבר אחר לקצב יצירת הכוכבים הגדול במיליוני השנים האחרונות הוא בליעה של ענן גז ואבק גדול אל תוך ליבת הגלקסיה. המקור לענן כזה יכול להיות מעבר קרוב לגלקסיה אחרת לפני מאות מיליוני שנים שגרם לענן גז להתנתק מהגלקסיה האחרת ובתהליך ארוך להסתפח אל NGC 5253. "זנבות" של אזורי HI בכיוון צפון-דרום מצביעים על האפשרות שאלו שרידיו של הענן שנבלע ושמקורו במעבר קרוב לגלקסיית גלגל הרוח הדרומית לפני כמיליארד שנים.

## קישורים חיצוניים

* 

## הערות שוליים

קטגוריה:קבוצת הכוכבים קנטאור
קטגוריה:קבוצת קנטאור A
קטגוריה:גלקסיות לא-סדורות ננסיות
קטגוריה:הקטלוג הכללי החדש
סילנו

רבי **סילנו** (סוף המאה התשיעית) היה פייטן יהודי איטלקי קדום, שחי בונוסה שבדרום איטליה. סילנו הוא כנראה אחד הפייטנים הראשונים באירופה בכלל. הפיוטים הידועים לנו ממנו הם מספר סליחות ושירים לחתונה. עיקר המידע על חייו שאוב ממגילת אחימעץ.
## פיוטיו
ידועות שתי סליחות מפרי עטו: אחת הפותחת "אנקת מסלדיך" שנקלטה במחזורי אשכנז, ובית אחד מתוכה אף נאמר בתפילת נעילה ביום הכיפורים. סליחה שנייה פותחת "אָלֹה וְכַחֵשׁ, רָצֹחַ וְנַחֵשׁ". בסליחה זו הוא כותב שעברו מאז חורבן בית שני "יתר משמונה מאות", מה שמוכיח כי זמנו בסוף המאה התשיעית. בנוסף, ידועים ממנו שלושה פזמונים, המיועדים כנראה לחתונה.

## במגילת אחימעץ
במגילת אחימעץ מסופר עליו כדלהלן. תלמיד חכם מארץ ישראל (כנראה מישיבת גאון יעקב) הגיע לוונוסה ושהה שם מספר שבועות. בכל שבת, נשא החכם האורח דרשה ורבי סילנו שימש כמתורגמן עבורו. פעם אחת נתגלעה מריבה בין אנשי העיר, והם הכו אלו את אלו במקלות. רבי סילנו שרצה להוכיח אותם על מעשה זה החליט לעשות מעשה שובבות. הוא לקח את נוסח הדרשה שהיה בידיו ושינה אותו כך שיתייחס למריבה. בשבת, כאשר החכם דרש הוא קרא את הנוסח "המתוקן" של הדרשה ורבי סילנו ביאר לציבור שהחכם מדבר על המריבה שהייתה באותו השבוע. הרב התבייש מאוד, וכאשר שב ארצה, סיפר לראשי ישיבת ארץ ישראל והם נידו את סילנו.

לאחר מספר שנות נידוי, עלה רבי אחימעץ הזקן לירושלים וגרם בחכמתו להתרת הנידוי. רבי אחימעץ הגיע לירושלים בעשרת ימי תשובה, וחכמי הישיבה כיבדוהו להיות שליח ציבור. רבי אחימעץ התחיל באמירת סליחות ובחר לומר את סליחתו של סילנו, "אלה וכחש". כאשר הגיע לשורה השביעית, במקום , שינה את נוסח הסליחה ואמר , כך שהשתמע מהסליחה שבח לרבנים ולתלמידי החכמים ובוז לצדוקים ולקראים (ולמינים בכלל). חכמי ארץ ישראל שהיו בתקופה זו במאבק עם הקראים שמחו מאוד על הסליחה המשבחת אותם ומבזה את הקראים, וכאשר אמר להם רבי אחימעץ שהמחבר הוא סילנו המנודה, התירו את הנידוי.

בנימין קלאר למד ממעשה זה על הקשרים ההדוקים שהיו בין הקהילה הקדומה באיטליה למרכז הארץ-ישראלי, אולם ראובן בונפיל טען כי הוא מבטא דווקא את המעבר מהשפעה ארץ-ישראלית באיטליה להשפעה בבלית.

## לקריאה נוספת
* בנימין קלאר, **מגילת אחימעץ** (ירושלים, תש"ד), עמ' יח-יט (סיפור המעשה)
* בנימין קלאר, **מגילת אחימעץ** (ירושלים, תש"ד), נספח א: ילקוט פיוטים, עמ' סז-ע.
* ראובן בונפיל, "מיתוס, רטוריקה, היסטוריה: עיון במגילת אחימעץ", בתוך: **תרבות וחברה בתולדות ישראל בימי הבינים** (ירושלים, תשמ"ט), עמ' 99-135.
*  .

## הערות שוליים

קטגוריה:פייטני איטליה
קטגוריה:מגילת אחימעץ
קטגוריה:ונוסה
קטגוריה:יהודי איטליה במאה ה-9
אליפות ישראל בשחמט 2004

**אליפות ישראל בשחמט 2004** הייתה האליפות ה-27 של ישראל בשחמט, היא אורגנה על ידי האיגוד הישראלי לשחמט והשתתפו בה 36 שחמטאים.

האליפות התקיימה בשיטת השווייצרית וכללה 9 סיבובים. היא נערכה ברמת אביב בין 18 בספטמבר ל-29 בספטמבר 2004.

שופטי התחרות היו: אברהם (אבי) דורנר, רווה קליינר ויבגני צודיקביץ'.

בתחרות זכה רב-האמן סרגיי ארנבורג, שצבר 6.5 נקודות מ-9 אפשריות והקדים בהתרת שוויון הנקודות את רב-האמן ויטלי גולוד.

## טבלת תוצאות (של המסיימים בצמרת)

## קישורים חיצוניים
* תוצאות ומשחקי אליפות ישראל בשחמט 2004, באתר האיגוד הישראלי לשחמט

קטגוריה:תחרויות שחמט ב-2004
קטגוריה:אליפויות ישראל בשחמט
קטגוריה:2004 בישראל: ספורט
קטגוריה:תל אביב-יפו: תחרויות שחמט
פייטון ריד

**פייטון טאקר ריד** (באנגלית: **Peyton Tucker Reed**; נולד ב-3 ביולי 1964) הוא במאי קולנוע וטלוויזיה אמריקאי. בין סרטיו הידועים נמנים "לגמור עם אהבה", "יס מן", "מעודדות צמודות" ו"הצד שלו, הצד שלה". כמו כן, ריד ביים את סרט גיבור-העל "אנטמן" ושני סרטי ההמשך, "אנטמן והצרעה" ו"אנטמן והצרעה: קוונטומאניה".

## ביוגרפיה
ריד נולד בראשית יולי 1964 בראלי, בירת קרוליינה הצפונית, הצעיר מבין שלושת אחיו. לרגל חג המולד ב-1977, קיבל ריד בן ה-13 מצלמת קולנוע סופר 8 , אז התחיל לכתוב ולביים סרטים בכיכובם של חבריו ובני משפחתו. עד מהרה נמשך ריד אל עולם הבימוי והקולנוע ועם גבר לימודיו התיכוניים המשיך ללימודי קולנוע באוניברסיטת קרוליינה הצפונית בצ'אפל היל. עם תום לימודיו הגבוהים ב-1987, השתכן ריד בלוס אנג'לס, שם נכנס לראשונה לתעשיית הקולנוע הטלוויזיוני כעוזר מפיק ברשת הטלוויזיה ABC.

יצירתו הקולנועית הראשונה הייתה סרט קצר בשם "כמעט גמור" (Almost Beat) ב-1989. בשנים 1990–2001 עסק ריד בעיקר בבימוי תוכניות טלוויזיה, ואף ביים פרק בסדרת האנימציה בחזרה לעתיד". אל תעשיית הקולנוע האמריקאי נכנס עם בימוי סרטו הראשון, "מעודדות צמודות" בכיכובן של קירסטן דנסט ואלייזה דושקו. עם עלייתו לאקרנים נהפך הסרט מיד לשובר קופות ועם הזמן התקבע מעמדו כסרט פולחן. לאחר מכן ביים את הסרט "לגמור עם אהבה" בכיכובם של רנה זלווגר, יואן מקגרגור, דייוויד הייד פירס ושרה פולסון. בין שאר סרטיו נמנים "הצד שלו, הצד שלה" בכיכובם של וינס ווהן וג'ניפר אניסטון ו"יס מן" בכיכובו של ג'ים קארי.

ב-2015 ביים את הסרט "אנטמן" המבוסס על דמות איש הנמלה מחוברות הקומיקס של מארוול קומיקס, ושגרף כ-520 מיליון דולר אמריקני בקופות. הוא הוסיף לביים את סרט ההמשך של אנטמן, "אנטמן והצרעה", אשר עלה לאקרנים ביולי 2018.

בשנת 2020 החל לעבוד על הסרט "אנטמן והצרעה: קוונטומאניה" שמהווה המשך לקודמיו, והוא עלה לאקרנים במהלך פברואר 2023.

ריד מתגורר בלוס אנג'לס יחד עם רעייתו השנייה שלייה, לה נישא ב-2013. בשנים 1998–2006 היה נשוי לבת' למור.

## קישורים חיצוניים

## הערות שוליים

קטגוריה:אמריקאים ילידי קרוליינה הצפונית
קטגוריה:ראלי: אישים
קטגוריה:במאי קולנוע אמריקאים
קטגוריה:במאי טלוויזיה אמריקאים
קטגוריה:תסריטאים אמריקאים
קטגוריה:בוגרי אוניברסיטת קרוליינה הצפונית בצ'אפל היל
קטגוריה:אמריקאים שנולדו ב-1964
יחסי סודאן–פקיסטן

**יחסי סודאן–פקיסטן** הם היחסים בין '''הרפובליקה של סודאן''' לבין **[[פקיסטן|הרפובליקה האסלאמית של פקיסטן]]**. מבחינת שתי הממשלות, היחסים בין המדינות הם לבביים, חמים וקרובים. פקיסטן וסודאן חולקים את אותה הדת וכן את אותו שלטון קולוניאלי בעבר. שתי המדינות הן חברות מלאות בארגון המדינות הבלתי-מזדהות והארגון לשיתוף פעולה אסלאמי.

היחסים בין המדינות התחזקו לאחר שסודאן הכריזה על תמיכתה בפקיסטן במלחמות הודו-פקיסטן. כמו כן, פקיסטן תומכת בסודאן בסוגיות הגבול שלה עם מצרים ודרום סודאן. פקיסטן תרמה רבות לשמירת השלום בסודאן, עם מעל 1,542 אנשי צוות ו-92 משקיפים במהלך מלחמת האזרחים הסודאנית השנייה.

אלא לפי מזכרי הבנות שונים, המדינות משתפות פעולה בתחומי החקלאות, הבריאות והחינוך. פקיסטן מסייעת לממשלת סודאן לפתח את מערכת החינוך במדינה. בנוסף, מעל 500 סטודנטים לומדים השכלה גבוהה באוניברסיטאות שונות בפקיסטן, מספר סטודנטים זה מהווה את מספר הסטודנטים הסודאנים הגדול ביותר במדינה זרה. סודאן העניקה סיוע צנוע במהלך רעידת האדמה בפקיסטן בשנת 2005 ובמהלך השיטפונות בשנת 2010. גם ממשלת פקיסטן נוהגת לשלוח סיוע לסודאן במהלך בצורות ורעב המוני במדינה.

ממשלת פקיסטן מחזיקה מספר בתי חולים באזורים המרוחקים של סודאן. בשנת 2009, טופלו בבתי חולים אלה מעל 1,500 חולים סודאנים. בשנת 2016, נפתחה אגודת פקיסטן-סודאן במטרה לקידום הזדמנויות המחקר בחינוך, החקלאות, הבריאות, העסקים, המסחר, התיירות והנוער הסודאן. אוכלוסיית הפקיסטנים בסודאן מוערכת בכ-2,000 בני אדם שרובם מפעילים עסקים קטנים במדינה.

שתי הממשלות מנהלות דיאלוגים קבועים במהלך ועידות ה-OIC (ארגון לשיתוף פעולה אסלאמי) על מנת לשפר את היציבות הפוליטית במזרח התיכון ובעולם האסלאמי. בשנת 2014, נשיא פקיסטן, ממנון חוסיין, הציע לקיים את החלק שלישי של ועידת השרים המשותפת של פקיסטן וסודאן על מנת להגביר את שיתוף הפעולה בענפי המסחר, הכלכלה והביטחון. בשנת 2016, נערך החלק הרביעי של ועידה זו.

## ייצוג
* סודאן מיוצגת בפקיסטן על ידי שגרירות שהיא מחזיקה באסלאמאבאד, בירת המדינה.
* פקיסטן מיוצגת בסודאן על ידי שגרירות שהיא מחזיקה בחרטום, בירת המדינה.

## הערות שוליים

קטגוריה:ערכים ללא קטגוריות פיזיות - יחסי חוץ
פיטר ויקטור הובס

**פיטר ויקטור הובס** (31 במאי 1936 - 2005) היה פרופסור למטאורולוגיה ממוצא בריטי, והמנהל של קבוצת המחקר "Cloud and Aerosol" באוניברסיטת וושינגטון.

בשנת 1963, קיבל הובס את הדוקטורט שלו מאוניברסיטת לונדון

המחקרים שלו התמקדו בכימיה והפיזיקה של האטמוספירה, תוך מתן דגש לתפקידים של העננים, האירוסולים (Aerosol), והמשקעים האטמוספיריים. הוא כתב למעלה מ-350 מחקרים, 4 ספרים, וערך שלושה ספרים.

ביחד עם ג'ון מיכאל וואלאס (John Michael Wallace) הוא כתב בשנת 1977 את ספר הלימוד אשר נחשב למבוא המקובל והסטנדרטי בתחום, ספר לימוד אשר נקרא: *Atmospheric Science: An Introductory Survey*.

היה נשוי לסילביה הובס במשך 42 שנה, עד יום מותו.

## הערות שוליים

קטגוריה:מטאורולוגים
קטגוריה:מדענים בריטים
קטגוריה:מדענים אמריקאים
קטגוריה:בעלי תואר דוקטור מאוניברסיטת לונדון
קטגוריה:בריטים שנולדו ב-1936
קטגוריה:בריטים שנפטרו ב-2005
אמנואיל קראליס

**אמנואיל קראליס** (ביוונית: **Εμμανουήλ Καραλής**; נולד ב-20 באוקטובר 1999) הוא אתלט יווני, סגן אלוף עולם (טוקיו 2025), זוכה מדליות ארד וכסף מאליפות העולם באולם (גלאזגו 2024, נאנג'ינג 2025), סגן אלוף אירופה (רומא 2024) ואלוף אירופה באולם (אפלדרון 2025) בקפיצה במוט.

## ביוגרפיה
קראליס נולד באתונה בנם של אריס ושרה ולו אחות תאומה. אביו הוא אתלט יווני שהתחרה בקרב עשר והיה שיאן יוון בענף זה, ואמו אתלטית ילידת אוגנדה שהתחרתה בקפיצה לרוחק.

ב-2015 זכה במדליית ארד באליפות העולם באתלטיקה עד גיל 18 שהתקיימה בקאלי שבקולומביה בתוצאה של 5.20 מטר. ב-2016 זכה במדליית זהב באליפות אירופה עד גיל 18 בתוצאה של 5.45 מטר. באליפות העולם עד גיל 20 שהתקיימה באותה שנה בבידגושץ' סיים במקום הרביעי בתוצאה של 5.40 מטר. במאי 2016 קבע שיא עולם עד גיל 18 שעבר גובה של 5.55 מטר.

ב-2017 סיים במקום ה-21 במוקדמות אליפות העולם באתלטיקה ובמקום ה-11 באליפות אירופה באתלטיקה באולם.

בפברואר 2018 זכה באליפות יוון באתלטיקה באולם ושבר את שיא העולם עד גיל 20 כשקבע תוצאה של 5.78 מטר, השיא נשבר שבועיים לאחר מכן על ידי ארמנד דופלנטיס. במרץ 2018 סיים במקום החמישי באליפות העולם באתלטיקה באולם בשיא אישי של 5.80 מטר.

באליפות אירופה באתלטיקה באולם 2019 סיים במקום הרביעי בתוצאה של 5.65 מטר. באליפות אירופה עד גיל 23 שהתקיימה ביולי 2019 סיים במקום השני. באליפות העולם באתלטיקה 2019 לא העפיל לגמר.

באולימפיאדת טוקיו סיים במקום הרביעי בשיא אישי של 5.80 מטר.

בפברואר 2023 קבע שיא יוון בקפיצה לגובה באולם של 5.86 מטר. באליפות אירופה באתלטיקה באולם 2023 זכה במדליית כסף בתוצאה של 5.86 מטר.

### 2024
באליפות העולם באתלטיקה באולם 2024 זכה במדליית ארד בתוצאה של 5.85 מטר, לאחר דופלנטיס וסם קנדריקס.
באליפות אירופה ברומא בחודש יוני זכה במדליית כסף.

באולימפיאדת פריז (2024) זכה במדליית ארד בתוצאה של 5.90 מטר, אחרי דופלנטיס (6.25 מטר) וקנדריקס (5.95 מטר).

במסגרת ליגת היהלום בפולין בסוף אוגוסט, עבר לראשונה גובה של 6.00 מטר.

### 2025
בפברואר זכה באליפות יוון באולם בשיא לאומי של 6.01 מטר. מספר ימים לאחר מכן שיפר שיא זה ל-6.02 מטר. הוא זכה במדליית זהב יחד עם מנו פלון באליפות אירופה באולם בתוצאה של 5.90 מטר.

במרץ זכה במדליית כסף באליפות העולם באולם בנאנג'ינג, וקבע שיא לאומי חדש של 6.05 מטר.

באוגוסט זכה באליפות יוון בשיא לאומי של 6.08 מטר.

באליפות העולם זכה במדליית כסף בתוצאה של 6.00 מטר.
## קישורים חיצוניים

* 

## הערות שוליים

קטגוריה:קופצים במוט
קטגוריה:אתלטים יוונים
קטגוריה:קופצים במוט באולימפיאדת טוקיו (2020)
קטגוריה:אתלטים באולימפיאדת פריז (2024)
קטגוריה:נושאי דגל יוון באולימפיאדה
קטגוריה:זוכי מדליית ארד אולימפית: אתלטיקה
קטגוריה:אלופי אירופה באתלטיקה
קטגוריה:יוונים שנולדו ב-1999
מאיר יעקבסון

**מאיר יעקבסון** (נולד בחשוון ה'תשכ"ט, 25 באוקטובר 1968) הוא מייסד ומנכ"ל חברת מדיסון פארמה. יוזם ועורך אחראי של פרויקט "תלמוד ישראלי".

## ביוגרפיה
מאיר נולד ב-1968 בתל אביב, לאריה ודורה יעקבסון. הוא דור שלישי למשפחת יעקבסון, הפעילה בענף הפרמצבטיקה בישראל מאז 1937.

בוגר ישיבת הסדר "הר עציון", שירת בחיל המודיעין. בעל תואר ראשון בכלכלה ובמנהל עסקים מאוניברסיטת בר-אילן, ותואר שני במנהל עסקים מאוניברסיטת ברדפורד  שבאנגליה.

בשנים 1991–1995 שימש כסמנכ"ל בחברת מ. יעקבסון. בשנת 1996 הקים את חברת מדיסון פארמה. מכהן כדירקטור בעוד עשרים חברות.

יעקבסון הוא בעל מניות משני עם כ-7.27% מהמניות ודירקטור בחברת הפרמצבטיקה הציבורית Knight Therapeutics , הנסחרת בבורסה הקנדית, לפי שווי של כ-588 מיליון דולר קנדי (בינואר 2023).

יעקבסון, בשיתוף עם הסופר אבי רט, יזם וערך את מיזם "תלמוד ישראלי" להנגשת התלמוד לילדים ללימוד יומי ושבועי. המיזם פועל בלמעלה מ-200 בתי ספר בישראל ובחו"ל.

## חיים אישיים
בשנת 1994 נישא לצילית, עורכת דין ויושבת ראש "עמותת בת מלך". גרים בגבעת שמואל ולהם שמונה ילדים ושלושה נכדים 

## קישורים חיצוניים
*  
* 
*

## הערות שוליים

קטגוריה:מנכ"לים ישראלים
קטגוריה:דירקטורים ישראלים
קטגוריה:יזמים חברתיים ישראלים
קטגוריה:בוגרי ישיבת הר עציון
קטגוריה:בוגרי אוניברסיטת בר-אילן
קטגוריה:גבעת שמואל: אישים
קטגוריה:ישראלים שנולדו ב-1968
יחסי הודו–זמביה

**יחסי הודו–זמביה** הם היחסים הבילטרליים שבין **[[הודו|הרפובליקה של הודו]]** לבין **[[זמביה|רפובליקת זמביה]]**.

## היסטוריה
בין שתי המדינות שוררים יחסים לבביים. עוד בטרם הוקמו שתי המדינות, המאבק ההודי לעצמאות נתן השראה לקנת קאונדה, שעמד בראש המאבק של זמביה למען עצמאות. לאורך השנים תמכה הודו בפיתוח הכלכלי והטכנולוגי של זמביה, תוך שהאחרונה תומכת בהודו בפורומים בינלאומיים בנושאים דוגמת הסכסוך על חבל קשמיר, הטרור והניסויים הגרעיניים של הודו. כמו כן זמביה תמכה בדרישתה של הודו לחברות קבועה במועצת הביטחון של האו"ם.

## יחסים כלכליים
### מסחר
היקף המסחר בין שתי המדינות הסתכם ב-200 מיליון דולר בשנת 2010. הייצוא ההודי של זמביה להודו כולל תרופות, כימיקלים, אבני חן ועוד. הודו וזמביה שואפות להגדיל את היקף המסחר בין שתיהן למיליארד דולר, וזמביה מעודדת השקעות הודיות בענפי המסחר המרכזיים אצלה.

### השקעות
מאז 2007, הסכום הכולל של ההשקעות ההודיות הזרות הסתכם ב-3 מיליארד דולר. סכום זה כולל השקעה של 2.6 מיליארד דולר מחברת Vedanta משאבים במכרות הנחושת בקונקולה.

### שיתוף פעולה כלכלי
הודו מעניקה אשראי ממשלתי לזמביה על מנת להקל על פיתוח המסחר בין שתי המדינות. התמיכה ההודית בזמביה כוללת הלוואות מבנקים בהודו לזמביה ותרומת ציוד הובלה, ציוד חקלאי וציוד רפואי לזמביה.

במהלך ביקורו של סגן הנשיא ההודי מוחמד חמיד אנסארי בזמביה בשנת 2010 העבירה הודו אשראי של 125 מיליון דולר לזמביה על מנת לסייע לה להגדיל את כוח הייצור שלה.

## שיתוף פעולה טכנולוגי
הודו הרחיבה את שיתוף הפעולה הטכנולוגי שלה עם זמביה להכשרת אנשי הביטחון ואזרחיה, באמצעות תוכנית לשיתוף פעולה טכני וכלכלי בין שתי המדינות. כמו כן אנשי צבא הודים מגיעים לזמביה על מנת לאמן את צבא המדינה. כמה מהמפקדים העליונים של צבא זמביה הוכשרו בהודו, ומאז שנת 1994 קיים צוות צבאי הודי לאימון הצבא של זמביה.

## ראו גם
* יחסי הודו-ליטא
* יחסי זמביה-מלאווי
* יחסי הודו-ניז'ר

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
יחסי זמביה–קניה

**יחסי זמביה–קניה** הם היחסים הבילטרליים שבין **רפוליקת זמביה** לבין **רפובליקת קניה**.

## היסטוריה
בין שתי המדינות שוררים לרוב יחסים חמים. שתי המדינות משתפות פעולה בתחומים דוגמת חקלאות, תיירות, תקשורת, חינוך. שתי המדינות חתמו גם על מזכרי הבנות בתחומי המדע, טכנולוגיה וחדשנות.

הוועידה המשותפת הראשונה לשיתוף הפעולה התקיימה ב-8 בספטמבר 1982.

## ביקורים רשמיים
נשיא קניה אוהורו קניאטה ביקר בזמביה ביולי 2015, בעקבות הזמנתו של נשיא זמביה אדגר לונגו.

## מסחר
קניה מייצאת לזמביה שמני מאכל, מרגרינה, ברזל, חומרי ניקוי, אבקת אפייה, כלי מטבח, תבלינים, שמיכות, צמיגים וטקסטיל. בין המוצרים שמייבאת קניה מזמביה נמצאים תירס, מוליכים חשמליים, ברזל, אזבסט ועוד.

קניה ייצאה סחורות בשווי של 72.7 מיליון דולר לזמביה ב-2011, לפיו הסחר גדל ב-31% מ-2010. זמביה ייצאה בשווי של 65.5 מיליון דולר לקניה באותה שנה.

## אנרגיה
שתי המדינות חתמו על מזכר הבנות על מנת לחבר את רשתות האנרגיה שלהן יחד עם טנזניה. המזכר נועד לחבר את רשת החשמל של מזרח אפריקה עם זו של דרום אפריקה. המזכר שווה 1.2 מיליארד דולר.

## הערות שוליים

קטגוריה:ערכים ללא קטגוריות פיזיות - יחסי חוץ
אוטו גולדשמידט

**אוטו גולדשמידט** (, שמו המלא: **אוטו מוריץ דוד גולדשמידט**; 21 באוגוסט 1829 – 24 בפברואר 1907) היה מלחין, מנצח ופסנתרן יהודי-גרמני מומר. ידוע בקונצ'רטי הפסנתר שלו. נישא ל"זמיר השוודי", הסופרן ג'ני לינד.

## קורות חיים
גולדשמידט נולד בהמבורג, גרמניה. הוריו היו הסוחר מוריץ דוד גולדשמידט ופעילת זכויות הנשים יוהנה גולדשמידט. היו לו שבעה אחים. הוריו העשירים והמשכילים השתייכו לקהילה היהודית הרפורמית הליברלית בגרמניה. אמו הייתה זמרת, פסנתרנית, כנרת ונבלנית, והיא התמקדה בחינוך המוזיקלי של ילדיה.

גולדשמידט השתתף בקונסרבטוריון בלייפציג מ-1843 עד 1846, שם למד אצל הנס פון בילוב, פליקס מנדלסון ומוריץ האופטמן. בנוסף, לקח שיעורי פסנתר פרטיים עם קלרה שומאן.

ב-5 בפברואר 1852 נישא גולדשמידט לזמרת הסופרן המפורסמת ג'ני לינד בבוסטון, מסצ'וסטס. כדי לרצות את אשתו, הצטרף לכנסייה האפיסקופלית. לזוג נולדו שלושה ילדים.

מ-1858 התגוררו בני הזוג בלונדון, שם הפך לפרופסור בשנת 1863, ולאחר מכן היה מנהל באקדמיה המלכותית למוזיקה. בשנת 1876 ייסד את מקהלת באך, שאותה הוביל עד 1886. גולדשמידט ערך כמה פעמים את הפסטיבלים המפורסמים של הריין התחתון בדיסלדורף.

לאחר מות אשתו בשנת 1887, פרסם את הביוגרפיה שלה. גולדשמידט נפטר בלונדון בשנת 1907, בגיל 77.

## קישורים חיצוניים

* Goldschmidt, Otto, *The Androom Archives*, November 11, 2017

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:מלחינים יהודים גרמנים
קטגוריה:פסנתרנים יהודים גרמנים
קטגוריה:מלחינים יהודים בריטים
קטגוריה:פסנתרנים יהודים בריטים
קטגוריה:גרמנים שנולדו ב-1829
קטגוריה:גרמנים שנפטרו ב-1907
יחסי זימבבואה–פקיסטן

**יחסי זימבבואה–פקיסטן** הם היחסים הדיפלומטיים שבין **[[זימבבואה|רפובליקת זימבבואה]]** לבין **[[פקיסטן|הרפובליקה האסלאמית של פקיסטן]]**. שתי המדינות הן חברות מלאות בארגון המדינות הבלתי-מזדהות.

בחודש יוני 2007, המדינות חתמו על הסכם בדבר שיתוף הפעולה הצבאי והביטחוני. פקיסטן שלחה כמה מומחים צבאיים בכירים על מנת לסייע ולחזק את הצבא הזימבבואי, מומחים אלה חיו בזימבבואה במשך שנתיים וקיבלו תשלומים על ידי ממשלת זימבבואה בדולרים. בשנת 2008, צוין יום השנה הראשון לאגודה הפקיסטנית-זימבבואית, באותו היום, השגרירות הפקיסטנית בזימבבואה הצהירה כי "שתי המדינות נהנות מיחסים לבביים ומשיתוף פעולה בתחומים חשובים".

קיימת קהילה קטנה של פקיסטנים המתגוררים בזימבבואה, שמנתה למעלה מ-400 תושבים בשנת 2005. רוב הפקיסטנים בזימבבואה הם אנשי מקצוע, אנשי עסקים וסוחרים. בנוסף, מספר ניכר של מהגרים מהודו שהתיישבו בזימבבואה, הגיעו במקור מאזורים שמהווים כיום את פקיסטן. למרות העוני והמצוקות הכלכליות בזימבבואה, המשקיעים הפקיסטנים ממשיכים לגלות עניין בבחינות הזדמנויות השקעה במדינה. מדי שנה, משקיענים רבים תורמים לפיתוח הסחר במדינה.

## יחסים כלכליים
* בשנת 2016, שווי הסחורה שיוצאה מזימבבואה לפקיסטן הגיעה לסך 1.42 מיליון דולר אמריקאי והיא כללה תמצית שיזוף ירקות, טבק מעובד, טבק גולמי, טרקטורים, בגדים משומשים, כלי בית מאלומיניום, גלזורה ועוד. באותה השנה, שווי הסחורה שיוצאה מפקיסטן לזימבבואה הגיעה לסך 18.2 מיליון דולר אמריקאי והיא כללה כיסויי מיטה, אורז, טרקטורים, מכוניות, חלקי רכב, מכונה להכנת מזון תעשייתי, בגדים מכותנה, כלים רפואיים, מלח, נפט מזוקק, חבורות, נייר, מכסי פלסטיק ועוד.
*בשנת 2015, הסחורה שיוצאה מזימבבואה לפקיסטן כללה תמצית שיזוף ירקות, תירס, זרעים, גרוטאות אלומיניום, חוטים סינתטיים, פריטי אספנות ועוד. באותה השנה, שווי הסחורה שיוצאה מפקיסטן לזימבבואה 23.9 מיליון דולר אמריקאי והיא כללה אורז, טרקטורים, בגדים מכותנה, רהיטים, ציוד ספורט, מדפסות תעשייתיות, כלים רפואיים, תחבושות, בגדי עור, מלח, חוברות, חלקי רכב, מכוניות, פטריות מעובדות, שוקולד, אבקת סוכר, עטים, כיסאות ועוד.

## ייצוג
* זימבבואה אינה מיוצגת בפקיסטן, הן בדרג השגרירות והן בדרג הקונסולרי.
* פקיסטן מיוצגת בזימבבואה על ידי שגרירות שהיא מחזיקה בהארארה, בירת המדינה.

## הערות שוליים

קטגוריה:ערכים ללא קטגוריות פיזיות - יחסי חוץ
מרגריטה, נסיכת פארמה

**מרגריטה, נסיכת בורבון-פארמה** (באיטלקית: **Margherita di Borbone-Parma**; 27 בדצמבר 1849 – 29 בינואר 1893), הייתה בתו של קרלו השלישי, דוכס פארמה ואשתו של קרלוס, דוכס מדריד.

## ביוגרפיה
מרגריטה נולדה ב-27 בדצמבר 1849 בלוקה, לקרלו, נסיך לוקה וללואיז מארי תרז, נסיכת ארטואה בתם של שארל פרדינן, דוכס ברי ומריה קרולינה, נסיכת נאפולי וסיציליה, דוכסית ברי.

בשנת 1854 נרצח אביה קרלו השלישי, דוכס פארמה, ואחיה רוברטו הראשון, דוכס פארמה עלה לשלטון במקומו, תוך שאמה משמשת כעוצרת. בשנת 1859 הודח רוברטו מתפקידו, והדוכסות צורפה לממלכת סרדיניה, כחלק מתהליך איחוד איטליה. מרגריטה ומשפחתה גורשו על ידי ג'וזפה גריבלדי מהדוכסות, ועברו להתגורר בוונציה, שהייתה תחת שלטון האימפריה האוסטרית.

ב-4 בפברואר 1867 התחתנה מרגריטה עם קרלוס, דוכס מדריד, ממנו נולדו לה 5 ילדים. בשל דעותיו הליברליות של חמיה חואן, רוזן מונטיסון הוא לא היווה יריב לאיזבלה השנייה, מלכת ספרד למרות הירידה הדרסטית בפופולריות שלה, ובעקבות כך דרש ממנו בעלה קרלוס לוותר לטובתו על תאריו. ב-3 באוקטובר 1868 ויתר חואן על תאריו לטובת קרלוס, אשר הוכר כ**קרלוס השביעי, מלך ספרד**, ובעקבות כך פרצה בשנת 1872 המלחמה הקרליסטית השלישית שבה תמך חואן בבנו. המלחמה נמשכה עד לשנת 1876, ובחלק מהמלחמה הוא הצליח לשלוט ברוב ספרד אולם לבסוף הובס.

בשנת 1887 מת חמיה, ובעלה קרלוס הוכר על ידי הלגיטימיסטים כ**שארל האחד עשר, מלך צרפת ונווארה**. ב-29 בינואר 1893 מתה מרגריטה בוויארג'ו, ובשנת 1894 התחתן בעלה בשנית עם ברטה דה רואן, אולם נישואין אלו פגעו קשות בתנועה הקרליסטית.

## משפחתה
ב-4 בפברואר 1867 התחתנה מרגריטה עם קרלוס, דוכס מדריד, ממנו נולדו לה 5 ילדים:
* בלאנקה, נסיכת ספרד (1868–1949), התחתנה עם לאופולד סלבטור, ארכידוכס אוסטריה
* חיימה, דוכס מדריד (1870–1931)
* אלווירה, נסיכת ספרד (1871–1929)
* ביאטריס, נסיכת ספרד (1874–1961), התחתנה עם פבריציו מאסימו
* אליסיה, נסיכת ספרד (1876–1975), התחתנה עם פרידריך, נסיך שנבורג-ואלדנבורג

## אילן יוחסין

## קישורים חיצוניים

* 

קטגוריה:בית בורבון
קטגוריה:ילידות 1847
קטגוריה:איטלקים שנולדו ב-1847
קטגוריה:נפטרות ב-1893
קטגוריה:איטלקים שנפטרו ב-1893
בלאנקה, נסיכת ספרד

**בלאנקה, נסיכת ספרד** (בספרדית: **Blanca de Borbón y Borbón-Parma**; 7 בספטמבר 1868 - 25 באוקטובר 1949), הייתה בתו של קרלוס, דוכס מדריד ואשתו של לאופולד סלבטור, ארכידוכס אוסטריה.

## ביוגרפיה
בלאנקה נולדה ב-7 בספטמבר 1868 בגראץ, לקרלוס, דוכס מדריד ולמרגריטה, נסיכת פארמה, בתם של קרלו השלישי, דוכס פארמה ולואיז מארי תרז, נסיכת ארטואה. בילדותה הפך אביה לטוען לכתר ספרד מטעם הקרליסטים, ואף ניהל את המלחמה הקרליסטית השלישית נגד כוחות הממשלה הספרדית, אך ללא הצלחה. בשנת 1881 נפרדו הוריה, ובלאנקה חילקה את זמנה בין שניהם. ב-24 באוקטובר 1889 התחתנה בלאנקה עם לאופולד סלבטור, ארכידוכס אוסטריה, ממנו נולדו לה 10 ילדים.

במהלך מלחמת העולם הראשונה בעלה לאופולד סלבטור סיפק לצבא 11.3 מיליון ק"ג ירקות מיובשים לצורכי הצבא, והרוויח מכך כ-20 מיליון קרונה. בניה הגדולים לחמו בשורות הצבא האוסטרו-הונגרי בחזית האיטלקית, בעוד בנותיה שירתו בצלב האדום האוסטרי. לאחר תום המלחמה בשנת 1918, עזבה המשפחה שאיבדה את רוב נכסיה את אוסטריה והתגוררה בספרד, שם חיו בברצלונה. בשנת 1930 הם חזרו לאוסטריה, ובשנת 1931 מת בעלה לאופולד סלבטור בביתו בווינה. במרץ 1938 סופחה אוסטריה לגרמניה הנאצית בראשות היטלר, ובעקבות כך עזבה בלאנקה את אוסטריה יחד עם ילדיה דולורס וקרל פיוס, ועברה להתגורר בוויארג'ו. בשנים לאחר מכן תמכה בלאנקה בתביעות בניה פרנץ יוזף וקרל פיוס לראשות הענף הקרליסטי, וב-25 באוקטובר 1949 היא מתה בביתה בוויארג'ו.

## משפחתה
ממוזער|בלאנקה עם בעלה וילדיה
ב-24 באוקטובר 1889 התחתנה בלאנקה עם לאופולד סלבטור, ארכידוכס אוסטריה, ממנו נולדו לה 10 ילדים:
* דולורס, ארכידוכסית אוסטריה (1891–1974)
* אימקולאטה, ארכידוכסית אוסטריה (1892–1971), התחתנה עם איגינו נרי-סרנרי
* מרגרטה, ארכידוכסית אוסטריה (1894–1986), התחתנה עם פרנצ'סקו מריה טליאני דה מארקיו
* ריינר, ארכידוכס אוסטריה (1895–1930)
* הארכידוכס לאופולד מאוסטריה, נסיך טוסקנה (1897–1958)
* מריה אנטוניה, ארכידוכסית אוסטריה (1899–1977), התחתנה עם דון רמון דה אורלינדס וילאלונגה, ולאחריו התחתנה עם לואיס פרז סוקרה
* אנטון, ארכידוכס אוסטריה (1901–1987), התחתן עם אילאנה, נסיכת רומניה
* אסונטה, ארכידוכסית אוסטריה (1902–1993), התחתנה עם יוזף הופפינגר
* הארכידוכס פרנץ יוזף מאוסטריה, נסיך טוסקנה (1905–1975)
* הארכידוכס קרל פיוס מאוסטריה, נסיך טוסקנה (1909–1953)

## אילן יוחסין

## קישורים חיצוניים

* 

קטגוריה:בית בורבון
קטגוריה:ילידות 1868
קטגוריה:נפטרות ב-1949
קרלוס, דוכס מדריד

**קרלוס, דוכס מדריד** (בספרדית: **Carlos María de Borbón**  30 במרץ 1848 - 18 ביולי 1909), היה הטוען לכתר ספרד בין השנים 1868–1909 והטוען לכתר צרפת מטעם הלגיטימיסטים בין השנים 1887–1909.

## ביוגרפיה
קרלוס נולד ב-30 במרץ 1848 בלייבאך, לחואן, רוזן מונטיסון ולמריה ביאטריקס, ארכידוכסית אוסטריה-אסטה, בתם של פרנץ הרביעי, דוכס מודנה ומריה ביאטריצ'ה, נסיכת סבויה. בילדותו עברו הוריו ללונדון, שם פיתח אביו נטיות ליברליות. אביו נפרד מאמו שחזרה למודנה עם קרלוס ואחיו, וקרלוס חונך על ידי דודו פרנץ החמישי, דוכס מודנה וגילה נטיות שמרניות.

בשנת 1861 מתו דודיו האינפנטה קרלוס, רוזן מונטמולין והאינפנטה פרננדו דה בורבון וברגנסה במפתיע בטריאסטה, ומכיוון שלא היו לקרלוס ילדים, ירש חואן את תאריו. ב-4 בפברואר 1867 התחתן קרלוס עם מרגריטה, נסיכת פארמה, בתם של קרלו השלישי, דוכס פארמה ולואיז מארי תרז, נסיכת ארטואה, ממנה נולדו לו 5 ילדים. בשל דעותיו הליברליות לא היווה אביו יריב לאיזבלה השנייה, מלכת ספרד למרות הירידה הדרסטית בפופולריות שלה, ובעקבות כך דרש ממנו קרלוס לוותר לטובתו על תאריו. ב-3 באוקטובר 1868 ויתר חואן על תאריו לטובת קרלוס, אשר הוכר כ**קרלוס השביעי, מלך ספרד**, ובעקבות כך פרצה בשנת 1872 המלחמה הקרליסטית השלישית שבה תמך חואן בבנו. המלחמה נמשכה עד לשנת 1876, ובחלק מהמלחמה הוא הצליח לשלוט ברוב ספרד אולם לבסוף הובס.

בשנת 1887 מת אביו, שהיה אף טוען לכתר הצרפתי, וקרלוס הוכר על ידי הלגיטימיסטים כ**שארל האחד עשר, מלך צרפת ונווארה**. בשנת 1893 מתה אשתו, וב-28 באפריל 1894 הוא התחתן בשנית עם ברטה דה רואן, אולם נישואין אלו פגעו קשות בתנועה הקרליסטית. ב-18 ביולי 1909 מת קרלוס בוארזה, ובנו חיימה, דוכס מדריד ירש את תאריו.

## משפחתו
ב-4 בפברואר 1867 התחתן קרלוס עם מרגריטה, נסיכת פארמה, בתם של קרלו השלישי, דוכס פארמה ולואיז מארי תרז, נסיכת ארטואה, ממנה נולדו לו 5 ילדים:
* בלאנקה, נסיכת ספרד (1868–1949), התחתנה עם לאופולד סלבטור, ארכידוכס אוסטריה
* חיימה, דוכס מדריד (1870–1931)
* אלווירה, נסיכת ספרד (1871–1929)
* ביאטריס, נסיכת ספרד (1874–1961), התחתנה עם פבריציו מאסימו
* אליסיה, נסיכת ספרד (1876–1975), התחתנה עם פרידריך, נסיך שנבורג-ואלדנבורג

## אילן יוחסין

## קישורים חיצוניים

* 

קטגוריה:בית בורבון
קטגוריה:ילידי 1848
קטגוריה:ספרדים שנפטרו ב-1909
סטרוגינו מוסקבה (כדורגל)

300px|ממוזער|סמל הקבוצה הישן, 2010–2020
**סטרוגינו מוסקבה** (ברוסית: **Футбольный клуб «Строгино» Москва**) הוא מועדון כדורגל מקצועני מרובע באותו שם במוסקבה. המועדון התמודד במשך שלוש עונות באזור "מוסקבה" של הליגה השלישית והחל מעונת 2013/2014 מתמודד בליגת הכדורגל המקצוענית (PFL), השלישית בחשיבותה ברוסיה. משחקי הבית נערכים באצטדיון "ינטאר", המכיל 2,000 מושבים.

"סטרוגינו" מפעילה גם אקדמיה לכדורגל והוא היה המועדון העיקרי שהכשיר שחקנים עבור נבחרת הסטודנטים של רוסיה לאוניברסיאדת הקיץ 2017.

מועדון הכדורגל "סטרוגינו" נוסד בשנת 2010 ביוזמה פרטית. אך מאז הקמתו זוכה לתמיכת מחלקת הספורט של עיריית מוסקבה.

בעונת 2025/2026 המועדון משחק בתחרות של הליגה השנייה.

## קישורים חיצוניים

* 

* מידע על המועדון באתר footcom.ru
* המועדון באתר onedivision.ru

## הערות שוליים

קטגוריה:מוסקבה: מועדוני כדורגל
קטגוריה:קבוצות כדורגל רוסיות
קטגוריה:קבוצות כדורגל שהוקמו ב-2010
איבונה דאדיץ'

**איבונה דאדיץ**' (בגרמנית: **Ivona Dadic**; נולדה ב-29 בדצמבר 1993) היא אתלטית אוסטרית המתחרה בקרב שבע.

## ביוגרפיה
דאדיץ' נולדה בולס שבאוסטריה בת להורים ממוצא קרואטי שהיגרו לאוסטריה מבוגוינו במהלך המלחמה הקרואטית-בוסנית.

היא ייצגה את אוסטריה בקרב שבע באולימפיאדת לונדון (2012) ובאולימפיאדת ריו דה ז'ניירו (2016). באליפות אירופה באתלטיקה 2016 זכתה במדליית ארד בקרב שבע בשיא אוסטריה של 6408 נקודות. באליפות אירופה באתלטיקה באולם 2017 זכתה במדליית כסף בקרב חמש בשיא אוסטריה של 4767 נקודות, לאחר המנצחת נפיסטו ת'יאם. באותה שנה סיימה שישית בקרב שבע באליפות העולם באתלטיקה בשיא אוסטריה של 6417 נקודות. באליפות העולם באתלטיקה באולם 2018 סיימה שנייה לאחר קתרינה ג'ונסון-תומפסון בתוצאה של 4700 נקודות. באליפות אירופה באתלטיקה 2018 סיימה רביעית בשיא אישי של 6552 נקודות.

ב-2019 זכתה באליפות אוסטריה בקפיצה לגובה וסיימה רביעית בקרב חמש באליפות אירופה באולם בתוצאה של 4702 נקודות.

באולימפיאדת טוקיו סיימה במקום השמיני בתוצאה של 6403 נקודות.
## שיאים אישיים
**אצטדיון:**
*ריצת 100 מטר משוכות: 13.36 שניות, 2019
*קפיצה לגובה: 1.83 מטר, 2017
*הדיפת כדור ברזל: 14.97 מטר, 2020
*ריצת 200 מטר: 23.61 שניות, 2018
*קפיצה לרוחק: 6.49 מטר, 2016
*הטלת כידון: 52.48 מטר, 2015
*ריצת 800 מטר: 2:10.67 דקות, 2012
*קרב שבע: 6,552 נקודות, 2018, שיא אוסטריה

**אולם:**
*ריצת 60 מטר משוכות: 8.32 שניות, 2018
*קפיצה לגובה: 1.87 מטר, 2017
*קפיצה לרוחק: 6.42 מטר, 2019
*הדיפת כדור ברזל: 14.56 מטר, 2021
*ריצת 800 מטר: 2:12.15 דקות, 2019
*קרב חמש: 4,767 נקודות, 2017, שיא אוסטריה

## קישורים חיצוניים

* איבונה דאדיץ' באתר התאחדות האתלטיקה האוסטרית

קטגוריה:מתחרות בקרב שבע
קטגוריה:אתלטיות באולימפיאדת ריו דה ז'ניירו (2016)
קטגוריה:אתלטיות באולימפיאדת לונדון (2012)
קטגוריה:אתלטיות אוסטריות
קטגוריה:מתחרות בקרב שבע באולימפיאדת טוקיו (2020)
קטגוריה:ילידות 1993
קטגוריה:אוסטרים שנולדו ב-1993
סטרוגינו מוסקבה (כדורגל חופים)

**סטרוגינו מוסקבה** (ברוסית: **Пляжный футбольный клуб «Строгино» Москва**) הוא מועדון כדורגל חופים מרובע באותו שם במחוז האדמיניסטרטיבי הצפון-מערבי בעיר מוסקבה, שנוסד בשנת 2006 ובתשע שנות קיומה התמודד במפעלים הבכירים ביותר במדינה בענף כדורגל חופים.

המועדון זכה בשתי אליפויות לאומיות בכדורגל חופים ובשני גביעים לאומיים.

## תארים
אליפות רוסיה בכדורגל חופים
:**זכייה (2)**: 2008, 2009
:**סגנות (4)**: 2006, 2007, 2010, 2011
גביע רוסיה בכדורגל חופים
:**זכייה (2)**: 2008, 2009

## קישורים חיצוניים
* 

* המועדון באתר הפדרציה הרוסית לכדורגל חופים
* פרופיל המועדון באתר beachsoccer.ru

קטגוריה:קבוצות כדורגל חופים רוסיות
קטגוריה:מוסקבה: מועדוני ספורט
החמישייה (סדרת טלוויזיה)

**החמישייה** (באנגלית: **The Five**) היא סדרת דרמת פשע בריטית מאת הסופר הרלן קובן. זו הסדרה הראשונה שכתב לטלוויזיה. שידור הסדרה החל ב-15 באפריל 2016 בערוץ Sky1 בממלכה המאוחדת. מככבים בסדרה טום קאלן, או טי פאגבנל, לי אינגלבי ושרה סולימני כארבעה חברי ילדות מארק, דני, סלייד ופרו, שנוצר ביניהם קשר מחודש אחרי שנתגלו ראיות של DNA בזירת רצח ששייכות לאחיו הצעיר של מארק, ג'סי, שנעלם ביום קיץ אחד אחרי ששיחק עם ארבעת החברים. הסדרה כוללת עשרה פרקים, ובכל שבוע שודרו שני פרקים ברצף. מקום ההתרחשות הוא העיר הבדיונית "וסטברידג'". אתרי הצילומים היו בליברפול, ויראל, ראנקורן וסביבותיהם.

ב-18 ביולי 2016 אישרו ב-Sky1 שהוזמנה סדרת המשך לסדרה "החמישייה" בשם "הרביעייה". לא ידוע מועד הפקת הסדרה בת 8 הפרקים.

## תקציר עלילה
בשנת 1995 ארבעה חברים מארק ולס (טום קאלן), דני קנווד (או טי פאגבנל), סלייד (לי אינגלבי) ופרו קריו (שרה סולימני) נותרים בהלם כאשר אחיו בן החמש של מארק, ג'סי, נעלם אחרי ששיחק איתם בפארק. שום זכר לג'סי לא נמצא מעולם. הרוצח הסדרתי ג'ייקוב מרוסי, שהואשם בחמישה מקרי רצח אחרים, הודה ברצח ג'סי. הוריו של ג'סי, ג'ולי ואלן (ג'רלדין ג'יימס ומייקל מלוני) נואשו מהתקווה למצוא את בנם בחיים.

עשרים שנה אחר כך, קנווד הוא סמל בילוש שעובד במשטרת וסטברידג'. הוא מגיע לזירת רצח של הפרוצה אנני גרין, שהותקפה באלימות בפטיש. בדיקות זיהוי פלילי מגלות את ה-DNA של ג'סי בזירת הרצח. רשת סבוכה של אירועים נפתחת בפני ארבעת חברי הילדות ומקשרת ביניהם בתקווה לגלות את ג'סי בחיים.

## צוות השחקנים
* טום קאלן – מארק ולס, עורך דין בן שלושים פלוס, עוסק באיתור נעדרים בזמנו הפנוי
* או טי פאגבנל – סמל בילוש דני קנווד, בלש שעובד במשטרת וסטברידג'
* לי אינגלבי – סלייד, חבר ילדות של מארק, דני ופרו, מנהל בית מחסה לצעירים חסרי בית
* שרה סולימני – פרו קריו, רופאה במקצועה שחזרה לעיר הולדתה אחרי מגורים בארצות הברית במשך 14 שנה
* האנה ארטרטון – סמלת בילוש אלי קיין, השותפה של קנווד
* ג'רלדין ג'יימס – ג'ולי ולס, אמו של מארק
* מייקל מלוני – אלן ולס, אביו של מארק
* ראדה סרבג'ייה – ג'ייקוב מרוסי, אסיר שהורשע ברצח חמישה ילדים
* ג'ונתן קריגן – סטיוארט קריו, בעלה של פרו
* דון וורינגטון – ריי קנווד, אביו של דני, סובל מאלצהיימר
* סופיה לה פורטה – בריטני שירר, מתנדבת בבית המחסה של סלייד
* לי בורדמן – ג'יי ניומן, מפיק מוזיקלי עם עבר אפל
* האניסאקל ויקס – לורה מרשל, אישה נשואה שיש לה רומן עם מארק
* טום פרייס – קנטון מרשל, בעלה של לורה
* ברנבי קיי – מפקח בילוש ליאם טאונסנד, המפקד של קנווד
* ג'יימס בוילנד – סמל בילוש קאל בראון, סמל בצוות של קנווד
* מרטין מקרידי – בלש קארל האצ'ט, חברו הטוב של קאל, ומושא אהבתה של אלי
* סירוס לואה – לארי / לריטה, קרוס דרסר עובד במשרד של מארק
* סיימון לודרס – ג'ו הנלי
* סטיבן בוקסר – רון האצ'ט
* טום בריטני – קן האוולס

## קישורים חיצוניים

* הסדרה "החמישייה" באתר epguides.com
## הערות שוליים

קטגוריה:סדרות דרמה המשכיות
קטגוריה:סדרות טלוויזיה בריטיות שעלו לשידור בשנות ה-2010
חיימה, דוכס מדריד

**חיימה, דוכס מדריד** (בספרדית: **Jaime de Borbón y Borbón-Parma**; 7 ביוני 1870 - 2 באוקטובר 1931), היה הטוען לכתר ספרד מטעם הקרליסטים והטוען לכתר צרפת מטעם הלגיטימיסטים בין השנים 1909–1931.

## ביוגרפיה
חיימה נולד ב-7 ביוני 1870 בווה, שווייץ, לקרלוס, דוכס מדריד ולמרגריטה, נסיכת פארמה, בתם של קרלו השלישי, דוכס פארמה ולואיז מארי תרז, נסיכת ארטואה. בילדותו ניהל אביו את המלחמה הקרליסטית השלישית נגד כוחות הממשלה הספרדית, אך ללא הצלחה, ובשנת 1881 נפרדו הוריו, וחיימה חילק את זמנו בין שניהם. בשנת 1887 עלתה ההצעה שחיימה יתחתן עם מרסדס, נסיכת אסטוריאס, בתו של אלפונסו השנים עשר, מלך ספרד, אולם ההצעה לא יצאה אל הפועל. גם ההצעות לחתנו עם מתילדה, נסיכת בוואריה, בתו של לודוויג, מלך בוואריה, פטרישיה, נסיכת קונוט, בתו של הנסיך ארתור, דוכס קונוט וסטראת'רן וזיטה, נסיכת בורבון-פארמה, בתו של רוברטו הראשון, דוכס פארמה לא יצאו אל הפועל. אף בשנים מאוחרות יותר חיזר חיימה אחרי כמה בנות אצולה, אולם אף אחת מההצעות לא יצאה אל הפועל, והוא נשאר רווק עד סוף ימיו.

בשנת 1896 הצטרף חיימה לצבא האימפריה הרוסית, ואף לחם בשורותיו במהלך דיכוי מרד הבוקסרים ובמלחמת רוסיה–יפן. בשנת 1909 מת אביו, וחיימה הוכר על ידי הקרליסטים כ**חיימה השלישי, מלך ספרד**, ועל ידי הלגיטימיסטים כ**ז'אק הראשון, מלך צרפת ונווארה**. חיימה עצמו השתמש בספרד בתואר דוכס מדריד, ואילו בצרפת הוא השתמש בתואר דוכס אנז'ו. בעקבות כך התפטר חיימה מתפקידו בצבא הרוסי, אולם ניקולאי השני, קיסר רוסיה דחה את התפטרותו והעניק לו דרגת קולונל, אם כי התיר לו לעזוב את רוסיה.

במהלך מלחמת העולם הראשונה היה חיימה נתון במעצר בית באוסטריה, והיה מנותק מהזרוע הפוליטית של התנועה הקרליסטית שהייתה פרו-גרמנית, בעוד חיימה עצמו שמר על נייטרליות. באפריל 1931 הודח אלפונסו השלושה עשר, מלך ספרד מתפקידו, והוקמה הרפובליקה הספרדית השנייה. ב-23 בספטמבר אותה שנה אירח חיימה בדירתו בפריז את אלפונסו השלושה עשר ואשתו ויקטוריה אאוחניה, נסיכת בטנברג, ויומיים לאחר מכן התארח במלונם בפונטנבלו. הביקורים ההדדיים סימנו קרבה והתפייסות מסוימת בין שני הטוענים לכתר ספרד. שבוע לאחר פגישתו עם אלפונסו, ב-2 באוקטובר, מת חיימה בביתו בפריז, ודודו אלפונסו קרלוס, דוכס סן חיימה ירש את תאריו.

## אילן יוחסין

## קישורים חיצוניים

קטגוריה:בית בורבון
קטגוריה:דוכסים צרפתים
קטגוריה:אנשי צבא רוסים
קטגוריה:אנשי צבא במרד הבוקסרים
קטגוריה:אישים במלחמת רוסיה–יפן
קטגוריה:מעוטרי עיטור ולדימיר הקדוש
קטגוריה:ספרדים שנולדו ב-1870
קטגוריה:נפטרים ב-1931
לוביאנה

**לוביאנה** (באוקראינית: **Луб'яне**) הוא כפר במחוז משנה סמיונוב שבמחוז צ'רניגוב באוקראינה. שמו הקדום של היישוב הוא פהר (באנגלית **pahar**, ביידיש: **פאהאר**). אוכלוסיית הכפר מנתה בשנת 2001 109 אנשים.

בעבר התקיימה בה קהילה יהודית. בעיר הייתה קהילה של חסידי חב"ד מחסידיו של רבי ישראל נח שניאורסון, אדמו"ר בניז'ין.

## הערות שוליים

קטגוריה:מחוז צ'רניהיב: יישובים
קטגוריה:אוקראינה: עיירות יהודיות
קטגוריה:אוקראינה: כפרים
אנדראס גרנקוויסט

**אנדראס גרנקוויסט** (בשוודית: **Andreas Granqvist**; נולד ב-3 ביולי 1986) הוא כדורגלן עבר שוודי ששיחק בעמדת הבלם ושימש כקפטן בנבחרת שוודיה. לאורך הקריירה שלו שיחק במספר קבוצות באירופה, וזכור בעיקר עבור הובלת נבחרתו לשלב רבע הגמר של מונדיאל 2018. ב-2017 זכה בפרס כדורגלן השנה בשוודיה.

## קריירת מועדונים
גרנקוויסט, יליד פוארפ, החל לשחק בגיל צעיר בקבוצה המקומית פוארפ GIF. בשנת 2004 עבר להלסינגבורג, וערך את הופעת הבכורה שלו בליגת העל השוודית באותה שנה. שנתיים מאוחר יותר, בגיל 21 בלבד, מונה גרנקוויסט לקפטן הקבוצה, והוביל אותה לזכייה בגביע השוודי. בינואר 2007 הושאל לקבוצת ויגאן את'לטיק האנגלית, עם אופציה לרכישה. ביוני 2007 חתם גרנקוויסט בוויגאן על חוזה לשנתיים. במרץ 2008, לאחר שלא הרשים במדי ויגאן, הושאל לקבוצתו הקודמת.

ב-9 ביולי 2008 חתם גרנקוויסט על חוזה ל-4 עונות בחרונינגן ההולנדית, ששילמה עבורו 600 אלף פאונד. חודשיים לאחר המעבר להולנד, כבש את שער הבכורה שלו בניצחון 2 - 0 על אוטרכט, כאשר רץ מרחק של 65 מטרים, תוך מעבר של שחקני היריבה. גרנקוויסט כבש שער דומה במשחק האחרון של העונה הסדירה של , בניצחון 1 - 0 על נאק ברדה. ב-3 עונות בחרונינגן שיחק גרנקוויסט ב-104 משחקים, וכבש 24 שערים בכל המסגרות.

ב-15 ביוני 2011 עבר גרנקוויסט למועדון האיטלקי גנואה, בעסקה ששוויה 2 מיליון אירו. לאחר 2 עונות, בהן היה שחקן קבע בסגל גנואה, נמכר לקרסנודאר מליגת העל הרוסית. ב-5 עונות ברוסיה הופיע גרנקוויסט ב-191 משחקים בכל המסגרות, בהם כבש 7 שערים.

ב-28 בינואר 2018 הוכרז כי גרנקוויסט יעבור למועדון בו החל את הקריירה המקצוענית שלו, הלסינגבורג, לאחר מונדיאל 2018. הוא חתם על חוזה ל-3 וחצי עונות, ועם תום חוזהו פרש ממשחק פעיל והחל לשמש כמאמן ספורטיבי בקבוצה.

## נבחרת לאומית
ב-23 בינואר 2006 ערך גרנקוויסט את הופעת הבכורה שלו במדי נבחרת שוודיה, בתיקו המאופס, במשחק הידידות מול . גרנקוויסט זומן לסגל נבחרתו ליורו 2008, אולם לא ערך הופעות בטורניר זה.

ביורו 2012 פתח גרנקוויסט בשלושת משחקי נבחרתו, שהודחה בשלב הבתים. ביורו 2016 שיחק 90 דקות בכל משחקיה של שוודיה, שהודחה פעם נוספת בשלב הבתים. לאחר הטורניר מונה גרנקוויסט לקפטן הנבחרת, לאחר פרישת הקפטן הקודם, זלאטן איברהימוביץ'.

במשחק הראשון של שוודיה במונדיאל 2018, מול , הוביל גרנקוויסט את נבחרתו לניצחון, כאשר כבש בדקה ה-65 בפנדל את השער היחיד במשחק. בסיום המשחק נבחר לאיש המשחק. במשחק השלישי של שלב הבתים, כבש גרנקוויסט פעם נוספת בפנדל, בניצחון 3 - 0 על , וסייע להעפלתה של שוודיה לשלב שמינית הגמר.

גרנקוויסט זומן לסגל נבחרת שוודיה ליורו 2020 שנערך בקיץ 2021, אך לא ערך הופעות בטורניר.

## תארים
;הלסינגבורג
* הגביע השוודי - 

;אישיים
* כדורגלן השנה בשוודיה - 

## קישורים חיצוניים

* 

## הערות שוליים

קטגוריה:כדורגלנים שוודים
קטגוריה:בלמי כדורגל שוודים
קטגוריה:כדורגלני הלסינגבורג
קטגוריה:כדורגלני ויגאן את'לטיק
קטגוריה:כדורגלני חרונינגן
קטגוריה:כדורגלני גנואה
קטגוריה:כדורגלני קרסנודאר
קטגוריה:כדורגלני נבחרת שוודיה
קטגוריה:כדורגלני יורו 2008
קטגוריה:כדורגלני יורו 2012
קטגוריה:כדורגלני יורו 2016
קטגוריה:כדורגלני מונדיאל 2018
קטגוריה:כדורגלני יורו 2020
קטגוריה:ספורטאים שוודים באנגליה
קטגוריה:ספורטאים שוודים בהולנד
קטגוריה:ספורטאים שוודים באיטליה
קטגוריה:ספורטאים שוודים ברוסיה
קטגוריה:שוודים שנולדו ב-1985
טאמי (שפה)

**טאמי** היא שפה ממשפחת השפות האוסטרונזיות המדוברת בפי אוכלוסיית איי טאמי ובכמה עיירות בחצי האי הואן במחוז מורובה שבפפואה גינאה החדשה. לשפה 5 תנועות ו-24 עיצורים.

## הערות שוליים

קטגוריה:שפות אוסטרונזיות
קטגוריה:פפואה גינאה החדשה: תרבות
עלאמה (אסלאם)

עלאמה (בערבית: علامة) הוא תואר כבוד אשר נושאים חכמי הדת המוסלמים, בעיקר אלה המומחים בפיקה ובשריעה.

תואר הכבוד הזה מקובל בכל האסכולות, כולל האשעריה, המועתזילה, המתורידיה והשיעה.

השימוש בתואר הזה נפוץ ביותר בדרום אסיה, במזרח התיכון ובאיראן.

בניגוד לתואר שייח' (בערבית: شيخ)، אשר ניתן לעיתים לכל אדם דתי, או לכל תלמיד או מורה בתחום הדת, התואר "עלאמה" ניתן רק לכאלה שהגיעו לדרגות העליונות של הידע.

קטגוריה:תארים ותפקידים באסלאם
ג'קפילד

**ג'קפילד** (באנגלית: **Jackfield**) היא עיירה על נהר סוורן בעמק איירונברידג' במחוז שרופשייר שבאזור מערב המידלנדס במערב אנגליה. העיירה היא חלק מאתר המורשת העולמית עמק איירונברידג'. בנימוקים להכללתה נכתב ש"ג'קפילד הייתה בעלת משמעות בתעבורה בנהר סוורן, ובייצור מוצרי חימר, ואריחים דקורטיביים".

## גאוגרפיה
ג'קפילד נמצאת על הגדה השמאלית (הדרומית) של נהר סוורן. העיירה היא ארוכה וצרה משתרעת לאורך כ-1.6 ק"מ מה"גשר החופשי" (Free Bridge) במזרח עד מעבר "גשר הזיכרון" (Memorial Bridge) במערב.

## היסטוריה
ג'קפילד התפתחה כנמל של ברוסלי (Broseley) ובנטהול (Benthall) שהן עצמן נמצאות ברמה גבוה מעל הנהר.

ב-1605 נבנתה בג'קפילד ב-1605 "מסילת עגלות" (Wagonway ) שהייתה השנייה בבריטניה.

## אתרי העיירה
* מוזיאון האריחים של ג'קפילד (Jackfield Tile Museum). המוזיאון נמצא במפעל ששימש לייצור אריחים דקורטיביים, ומשמש גם כיום לייצור בקנה מידה קטן של אריחים כאלה בייחוד עבור פרויקטי שחזור, בין השאר בבניין הפרלמנט בלונדון.

## קישורים חיצוניים

* אתר תיירות
* ג'קפילד באתר אונסק"ו 

## הערות שוליים

קטגוריה:אנגליה: ערים
קטגוריה:שרופשייר
קטגוריה:אנגליה: אתרי מורשת עולמית
מריה דורותיאה, ארכידוכסית אוסטריה

**מריה דורותיאה, ארכידוכסית אוסטריה** (בגרמנית: **Maria Dorothea von Österreich**; 14 ביוני 1867 – 6 באפריל 1932), הייתה אשתו של פיליפ, דוכס אורליאן.

## ביוגרפיה
מריה דורותיאה נולדה ב-14 ביוני 1867 באלצ'וט, ליוזף קרל, ארכידוכס אוסטריה, בנו של הארכידוכס יוזף, פלטין הונגריה שהיה בנו הצעיר של לאופולד השני, קיסר האימפריה הרומית הקדושה, וכיהן כמשנה למלך בהונגריה, ולקלוטילדה, נסיכת סקסוניה-קובורג-גותה, בתם של אוגוסט, נסיך סקסוניה-קובורג-גותה וקלמנטין, נסיכת אורליאן.

ב-5 בנובמבר 1896 התחתנה מריה דורותיאה עם פיליפ, דוכס אורליאן, אך לא היו להם ילדים. לאחר כמה שנים התדרדרו היחסים ביניהם, בעקבות פרשיית האהבים של פיליפ עם הזמרת האוסטרלית נלי מלבה, ומריה דורותיאה חזרה לאחוזת הוריה באלצ'וט. בשנת 1906 ניסה פיליפ לשקם את היחסים ביניהם, אולם היא המשיכה להתגורר באלצ'וט. בשנת 1914 הגישה מריה דורותיאה תביעת גירושין מבעלה, ואכן האפיפיור פיוס העשירי ביטל את נישואי השניים. בשנת 1926 מת בעלה פיליפ, וב-6 באפריל 1932 מתה מריה דורותיאה באלצ'וט.

## אילן יוחסין

## קישורים חיצוניים

* 

קטגוריה:בית הבסבורג
קטגוריה:ילידות 1867
קטגוריה:אוסטרים שנולדו ב-1867
קטגוריה:אוסטריות שנפטרו ב-1932
קטגוריה:אוסטרים שנפטרו ב-1932
ESO 270-17

**ESO 270-17**, נקראת גם **עצם פוּרְקָדֶה-פִיגֶרוֹאָה**, היא גלקסיה לא-סדורה שנמצאת בקבוצת הכוכבים קנטאור, במרחק של כ-14.4 מיליון שנות אור ממערכת השמש ושייכת לקבוצת קנטאור A. לגלקסיה בהירות נראית מדרגה 11.45 והיא התגלתה ב-27 במאי 1970 על ידי האסטרונום הארגנטינאי קרלוס פורקדה שקרא לה על שמו ועל שם פיגרואה, העוזר שעבד באותו לילה במצפה הכוכבים סרו טולולו בצ'ילה. הגלקסיה נמצאת כ-4 מעלות מערב-צפון-מערב לכוכב ζ בקנטאור וכ-2.3 מעלות מצפון-מזרח לצביר הכדורי ω בקנטאור. כ-3 מעלות מצפון-מערב לה נמצאת קנטאור A ששייכת גם כן לאותה קבוצת גלקסיות. 

## מאפיינים
הגלקסיה נראית כפס דק וארוך שמשתרע על כ-15 דקות קשת, שממרחקה שקול לאורך של למעלה מ-63,000 שנות אור, כשני שלישים מקוטר שביל החלב. מסתה מוערכת בכ- מסות שמש, כ-2% ממסת שביל החלב. בעבר שיערו שמדובר בגלקסיה ספירלית שקו הראייה אליה מקביל למישור הגלקסיה, אבל מדידת תוצא דופלר של הקרינה הנפלטת לאורכה העלה שהיא אינה מסתובבת, ולכן היא סווגה כגלקסיה לא-סדורה. גלקסיה עם צורה ארוכה וצרה כזו היא מאוד ייחודית ומהווה מעין "שבר גלקסיה", ונראה שמדובר למעשה בשריד של גלקסיה שהתפרקה, ככל הנראה בעקבות התנגשות עם קנטאור A לפני כחצי מיליארד שנים. כתוצאה מההתנגשות התפרקה הגלקסיה הקטנה יותר, הדיסקה שלה יצרה את פס האבק הכהה שחוצה את קנטאור A ונותן לה את הצורה המיוחדת שלה, ליבת הגלקסיה ששרדה את ההתנגשות היא הגלקסיה הננסית הסמוכה NGC 5237 וחלק נוסף שהועף לכיוון אחר יצר את ESO 270-17. בעקבות ההתפרקות נוצרו ב-ESO 270-17 אזורים עם צפיפות גבוהה של גז ואבק וכתוצאה מכך היא עברה תקופה של יצירת כוכבים חדשים בקצב שהולך ופוחת, אך עדיין יש בה כוכבים צעירים רבים יחסית. את הגלקסיה מקיף ענן של מימן נייטרלי (אזור H I) שמסתו כ-5% ממסת הגלקסיה.

## קישורים חיצוניים

* 

## הערות שוליים

קטגוריה:קבוצת הכוכבים קנטאור
קטגוריה:קבוצת קנטאור A
קטגוריה:גלקסיות לא-סדורות
יחסי אירלנד–פקיסטן

**יחסי אירלנד–פקיסטן** הם היחסים הפוליטיים, הכלכליים והתרבותיים שבין **[[אירלנד|הרפובליקה של אירלנד]]** לבין **[[פקיסטן|הרפובליקה האסלאמית של פקיסטן]]**.

## סקירה כללית
באפריל 2004, כאשר אירלנד כיהנה כראשת המועצה האירופית (גוף בתוכו נכלל האיחוד האירופי), שר החוץ האירי "דיק" רוש, ציין כי על האיחוד האירופי לפעול יחד עם פקיסטן לחיזוק הדמוקרטיה שבה. באותו החודש, פקיסטן הקימה את שגרירותה בדבלין. בדצמבר 2004, שר המסחר הפקיסטני, הומאיון אחטר חאן, פגש את מייקל אהרון, השר האירי לענייני סחר בעת ביקורו בדבלין. חאן הביע שביעות רצון וסקר את שיתופי הפעולה במגזר זה בין המדינות. שני הצדדים דנו על שיפור התנאים הכלכליים והרפורמות הממשלתיות בפקיסטן.

בשנת 2005, אירלנד העניקה סיוע בשווי 5 מיליון יורו לממשלת פקיסטן לאחר רעידת האדמה בקשמיר. באפריל 2007, שתי הממשלות חתמו על מזכר הבנות בדבר הקמת מועצת עסקים פקיסטנית-אירלנדית משותפת. המזכר נחתם על ידי סגן יו"ר מועצת העסקים, השר האירי לענייני מסחר בינלאומי והשגריר האירי באסלאמאבאד בעבר.

קיימת קהילה גדולה של פקיסטנים באירלנד, רובם פעילים בתחום הרפואה בשל מחסור ממושך של רופאים באירלנד.

## יחסים כלכליים
* בשנת 2016, שווי הסחורה שיוצאה מאירלנד לפקיסטן הגיעה לסך 89.5 מיליון דולר אמריקאי והיא כללה תרופות, דם של בע"ח או בני אדם, תערובות ריחניות, מוצרי שיער, לתת, אוכל לבעלי חיים, כלים רפואיים, מכשירים אורתופדיים, מחשבים, טלפונים, צנטריפוגות, גבינה, חלב מרוכז, חמאה ועוד. באותה השנה, שווי הסחורה שיוצאה מפקיסטן לאירלנד הגיעה לסך 74.4 מיליון דולר אמריקאי והיא כללה תבלינים, אורז, מצעים, וילונות, בגדים וחליפות לגברים ונשים, מוצרים אפויים, מיצי פירות, ציוד ספורט, כלים רפואיים, צינורות ברזל, נעלי עור, בגדי עור, חלקי רכב ומטוסים ועוד.

## ייצוג
* אירלנד מיוצגת בפקיסטן בדרג הקונסולרי על ידי קונסוליה בקראצ'י, וכן השגרירות המייצגת את אירלנד נמצאת באנקרה, בירת טורקיה.
* פקיסטן מיוצגת באירלנד על ידי שגרירות שהיא מחזיקה בדבלין, בירת המדינה.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
מרפאה

[ממוזער|שמאל|צילום פנים של מרפאה טיפוסית, שנת [1930.]]
[250px|ממוזער|שמאל|מרפאת [שירותי בריאות כללית בשכונת גבעת נשר בעיר נשר]]
**מִרְפָּאָה** או **קליניקה** היא מתחם המשמש לשירותי רפואה.  מרפאות מסוגלות להעניק טיפול מיידי ופשוט יחסית, במקרים בהם אין צורך בשירותי בית חולים.

## סוגי שירותים

ברמה הבסיסית ביותר, מרפאות כוללות בעיקר חדרי רופאים על ציודם, המאפשרים ביצוע בדיקות בסיסיות. ככל שמרפאה משוכללת יותר היא כוללת שירותים נוספים - חדר אחיות, מוקד חרום, טיפול אמבולטורי, אמצעי דימות ואף חדרי ניתוח המאפשרים ביצוע תהליכי ניתוח פשוטים יחסית.

השוני המהותי של מרפאות מבתי חולים הוא שבמרפאות אין אפשרות לאשפוז מטופלים אלא רק לטפל בהם במקום.

## הפעלה

מרפאות יכולות להיות בבעלות פרטית או ציבורית. בישראל מופעלות מרפאות רבות בידי קופות החולים השונות.

לעיתים המרפאה ממוקמת במבנה ייעודי למרפאה, ולעיתים ממוקמות מרפאות בבנייני משרדים, מבנים מסחריים ואף בבתים פרטיים. 

## סוגים

* **מרפאת מומחים** - מרפאה המרכזת חדרי רופאים של רופאים מתחומי התמחות שונים.
* **מרפאת שיניים** - מרפאה העוסקת ברפואת שיניים.
* **מרפאה אזורית** - מרפאה כללית, קטנה יחסית הכוללת מגוון מצומצם של רופאים ושירותי אחיות.
* **מרפאה מחוזית** - מרפאה המעניקה שירותים לתחום גאוגרפי רחב, ותכלול בדרך כלל מגוון רחב של רופאים ואמצעי דימות.
* **מרפאת חוץ** - מרפאה שנמצאת בתחום בית חולים ומופעלת על ידו, ומטפלת גם בחולים שאינם מאושפזים בבית החולים.

## קישורים חיצוניים

* 

*
קטגוריה:ארגוני רפואה ובריאות
קטגוריה:תשתיות בריאות: טיפול